Zlatko Karač

**PROLEGOMENA BIOGRAFIJI ARHITEKTA BRUNE MILIĆA**

Među ključnim autorima hrvatske arhitekture i urbanizma u generaciji stasaloj neposredno nakon Drugoga svjetskog rata, koja je svojim djelovanjem obilježila desetljeća modernističkoga razvoja i suvremenoga konstituiranja struke, posebno mjesto pripada arhitektu, urbanistu, dizajneru, slikaru i istaknutom profesoru emeritusu Sveučilišta u Zagrebu – dr. sc. Bruni Miliću. Decentne i tihe osobnosti, povučen i neeksponiran, za života nije mnogo izlagao niti je njegov opus dostatno publiciran, pa su mnoga njegova djela ostala nepoznata ili nevalorizirana, a životni put i tragovi koje je u struci ostavio tek će biti predmet ozbiljnijih istraživanja.[[1]](#footnote-1)

**Rođenje, odrastanje, obitelj** – Bruno Milić rođen je 15. kolovoza 1917. u Rijeci, u urbanome miljeu velikoga i vrlo propulzivnoga grada koji je tada, potkraj Prvoga svjetskog rata, još uvijek bio glavna trgovačka luka mađarskog dijela Austro-Ugarske Monarhije. Odrastao je u brojnoj obitelji, uz oca Andriju (pekarskog obrtnika), majku Franjicu (r. Bolmarčić) i četvero mlađe braće i sestara – Milicu, Bosiljku, Biserku i Andriju. Ta građanska obitelj hrvatskoga osjećaja, nakon što je Rijeka u poslijeratnim podjelama pripala Italiji, preselila se u susjedni Sušak, gdje je Milić proveo djetinjstvo i završio cijelo školovanje do mature. Decentnoga odgoja, odličnoga obrazovanja, sa znanjem njemačkoga, francuskoga, talijanskoga i latinskoga jezika, sveučilišno je obrazovanje bilo logičan, ali i materijalno težak sljedeći korak.

U Zagreb se zbog studija arhitekture seli u jesen 1936. i ovdje ostaje do kraja života, stvorivši novu obitelj i izgradivši vlastit stručni put. Prije Drugoga svjetskog rata, još kao student, oženio se Želimirom (1921., r. Zadrijevac), Primorkom iz njegova zavičaja, iz nedalekoga Bakra, grada koji je postao njegov drugi dom i, čini se, puno emotivnija životna točka od rodne Rijeke ili Sušaka. Otac je triju kćeri – Vesne (1944.), Krunoslave (1946.) i Lade (1951.), odgoju kojih se kao domaćica ponajviše posvetila Milićeva supruga pomažući mu da izgradi respektabilnu profesionalnu karijeru projektanta, urbanista, a potom i sveučilišnoga profesora, jer je i sama dvije godine studirala arhitekturu pa je kao talentirani crtač suprugu bila i prvi suradnik na ranim natječajnim projektima. Struka je u obiteljskome miljeu bila uvijek prisutna pa nije neočekivano da su se dvije profesorove kćeri – Vesna i Lada – također odlučile za studij arhitekture, dok je treća kći diplomirala medicinu.

Grad u kojem je živio 73 godine često je bio predmet njegova stručnoga i znanstvenoga interesa, no iznad svega volio ga je kao životni habitus profinjenoga urbaniteta s dva najdraža prostora, kojima se uvijek vraćao – planinarskim stazama Sljemena i parkovnome hladu Maksimira.

**Školovanje i usavršavanje** – Pučku je školu, kako je spomenuto, Milić pohađao na Sušaku (1924.-1928.), gdje je završio i Realnu gimnaziju (1928.-1936.). Studirao je i diplomirao na Arhitektonskom odjelu Tehničkog fakulteta u Zagrebu (1936.-1942.).

Upravo u vrijeme Milićeva upisa, s fakulteta odlaze Hugo Ehrlich i Janko Holjac, pa od stare generacije profesora arhitekata ostaju još samo Edo Šen (*Projektiranje građevina*) i Franjo Gabrić (*Projektiranje gospodarskih, industrijskih i saobraćajnih zgrada*). Među mladim nastavnicima dosljednoga modernističkog prosedea Miliću će predavati netom stasali docenti Juraj Denzler (*Arhitektonski oblici*), Zvonimir Vrkljan (*Građevinske konstrukcije*), Alfred Albini (*Arhitektonske kompozicije*) i honorarni nastavnik Frano Cota (*Modeliranje*), uza slikare Vukića i Kirina, matematičare Markovića i Božićevića, građevinare Prejca, Čališeva, Kuševića, Juranovića, Ivančića... Ipak, Milić se s najviše poštovanja sjećao nenadmašnih predavanja povjesničara umjetnosti dr. Petra Knolla, o kojemu je u jednom intervjuu rekao: „Riječ je o izuzetnom profesoru koji nam je predavao povijest umjetnosti i teoriju arhitekture. Predavanja su mu bila izuzetna, za razliku od nekih drugih profesora koji su me gotovo razočarali, barem na početku studija. Kada sam čuo prva predavanja prof. Denzlera, njegov me rječnik gotovo zgrozio. Došao sam na faks iz ugledne sušačke gimnazije, tako da sam o Egiptu i klasičnoj Grčkoj, po mom mišljenju, znao više od njega. Ali kada je uzeo zidarsku olovku ili kredom počeo crtati grčke stupove po ploči, to je bila poezija...“

Nastava urbanizma, koja će poslije postati i Milićev životni usud, na Tehničkom je fakultetu započela tek godinu prije njegova upisa, a kao honorarni predavač na IV. godini studija održavao ju je Stjepan Hribar, tada voditelj Odsjeka za regulaciju grada Zagreba. Presudni dodir Milića i novoustrojene Katedre za urbanizam dogodio se tijekom bliske suradnje s Velimirom Jamnickim, prvim stalnim nastavnikom urbanizma, kod kojega se još za studentskih dana (1941.-1943.) zaposlio kao suradnik na projektiranju nove zgrade Tehničkoga fakulteta. S njim je sudjelovao i na svome prvom natječaju kada su za regulaciju Varaždina osvojili 'najvišu nagradu' (1942.). Milićev rani interes za probleme gradogradnje pokazao se već prilikom odabira diplomskog zadatka, pa je njegov *Urbanistički plan Travnika* ostao zabilježen kao prva urbanistička diploma na Tehničkom fakultetu. Diplomu je obranio 27. 6. 1942. pred povjerenstvom koje su činili predsjednik E. Šen te članovi A. Albini, V. Juranović i R. Kušević. Sam diplomski rad ocijenjen je ocjenom *izvrstan* (što je tada bilo vrlo rijetko!), a diplomski ispit, koji se sastojao iz šest predmeta, položio je s ukupnom ocjenom *vrlo dobar*, pri čemu je urbanistička dionica dobila *izvrstan*. Te ratne 1942. na Tehničkom je fakultetu obranjeno samo 11 arhitektonskih diploma, a zanimljivo je da su s Milićem u generaciji studij završili Božidar Rašica, Bruno Goldoni, Rikard Marasović (u prethodnoj godini i Ivan Vitić), dok je istovremeno na Akademiji kao posljednji polaznik 'Iblerove škole' 1942. diplomirao Neven Šegvić.

Poslije, dolaskom Brune Milića na mjesto asistenta Tehničkoga fakulteta, pojavila se potreba njegova daljnjeg usavršavanja, no tada još nije bilo ni poslijediplomskih studija, ni majstorskih radionica pri Akademiji, pa je valjalo poći u inozemstvo, što je tada na svaki način bilo vrlo teško provesti. Prvo njegovo stručno putovanje, kada mu je odobrena putovnica, bilo je 1954. u Pariz, što je, čini se, otvorilo mogućnosti i za budući duži boravak na Sorboni. Milić je, naime, 1957. uspio dobiti stipendiju Francuske vlade za specijalizaciju na *L'Institut d'Urbanisme de l'Universite de Paris* u trajanju od 8 mjeseci (u konačnici je ostao 10 mjeseci, počevši od 1. 1. 1958.). Fakultet mu je za vrijeme odsutnosti iznimno odobrio 75% plaće (koja se tijekom boravka na stipendiji inače nije dobivala), uzevši u obzir činjenicu da je Milić tada skrbio za poveću obitelj – suprugu i tri kćeri.

Poslije je za studijske boravke u inozemstvu bilo više mogućnosti, pa su u Milićevu fakultetskom dosjeu zabilježena putovanja radi sudjelovanja na izložbama, održavanjima predavanja, upoznavanjima nove arhitekture itd., primjerice u Milano (1957.), Francusku (1963. i 1981.), Italiju (1964., 1965.), u Berlin i Hannover (1969.), Garmisch-Partenkirchen (1974.), Englesku (1979.), Španjolsku, Kanadu i SAD (1982.), Budimpeštu, Bratislavu, Brno i Prag (1984.)..., te brojna putovanja za ljetnih dopusta koja na fakultetu nisu zabilježena.

Temu doktorata – *Prostorna kvantifikacija visokoškolskih nastavnih i znanstvenih ustanova* – Milić je na Arhitektonskom fakultetu Sveučilišta u Zagrebu prijavio 1. 7. 1975., pri čemu mu je kao ekvivalent magisterija priznata studija *Urbanistička i arhitektonska rekonstrukcija Zadra*. Pod mentorstvom akademika Andre Mohorovičića disertaciju je obranio 23. 12. 1980., postavši šesnaesti arhitekt koji je doktorirao na AF-u, a to je bio i prvi doktorat s urbanističkom tematikom. Potom je izabran u znanstveno zvanje *znanstvenog savjetnika* (MB znanstvenika 031524).

**Početci profesionalnog puta** – Nekoliko mjeseci prije diplome Bruno Milić se zaposlio te oko godinu i pol radio kao pomoćni projektant na Tehničkom fakultetu (1. 10. 1941.-1. 3. 1943.), razrađujući u timu doc. Velimira Jamnickoga projekte za novu zgradu Fakulteta u Klaićevoj ulici (danas Srednja tehnička škola 'Nikola Tesla'), na čemu je stekao solidnu inženjersku praksu. Potom je premješten u Glavno ravnateljstvo za javne radove, gdje kao projektant djeluje u Povjerenstvu za izgradnju Banje Luke i u Odsjeku za radnička naselja (1. 3. 1943.-10. 4. 1945.). U nesigurnim godinama Drugoga svjetskog rata jednom je prigodom bio zatvoren u ustaškome zatvoru u Petrinjskoj ul., no nesposobnost za vojnu službu u NDH poštedjet će ga političkih pogroma u novoj Jugoslaviji, pa je i nadalje zadržao državnu službu s rasporedom u Ministarstvu građevina (1. 7. 1945.-31. 12. 1945.), djelujući ondje kao projektant na regulatornim osnovama sela u Hrvatskom primorju. S osnivanjem Arhitektonskoga projektnog zavoda premješten je na mjesto samostalnog projektanta, gdje je tri godine (1. 1. 1946.-31. 12. 1948.) radio na projektima kapitalne industrijske arhitekture, vrlo predano i uspješno, za što je 1946., 1947. i 1948. uzastopno bio pohvaljivan i nagrađivan od APZ-a.

Tijekom tih prvih sedam godina projektantske i urbanističke prakse, do prelaska na Fakultet, Bruno Milić je osvojio nagrade na više natječaja (Idejna urbanistička osnova Varaždina, 1942. – 1. nagrada s V. Jamnickim; oblikovanje telefona za „Ericsson/Končar/Iskru“, 1947. – s arh. Gajem), zabilježio je prve vlastite realizacije (vila Capek, Zagreb, Jablanovac, 1943.; Dvorazredne škole za Hrvatsko primorje, 1945. – s V. Potočnjakom; Osmogodišnja škola, tipski projekt, više realizacija 1948. i poslije). No, etapu rada u APZ-u snažno su obilježili projekti i realizacije industrijskih sklopova kojima će se Milić afirmirati kao vrsni projektant arhitekture ('Fotokemika', Zagreb, 1947.; Tvornica pokućstva, Nova Gradiška, 1948.-1952.; Tvornica pokućstva, Zagreb, 1948.-1950.; Tvornica pokućstva, Vrbovsko – s B. Tušekom; Drvno-industrijski kombinat 'Bosanka' u Blažuju kod Sarajeva, 1948.-1951. i dr.). Urbanističke reference stekao je kao planer Idejnih urbanističkih osnova za popaljena mjesta u Hrvatskom primorju (Podhum, Breze, Studena, 1945./1946. – s arh. Gajem i Ancelom).

**Djelovanje na Fakultetu: profesor, projektant i urbanist.** – S već zavidnim praktičnim iskustvom Bruno Milić je izabran i postavljen na mjesto starijeg asistenta na Katedri za izgradnju naselja Tehničkog fakulteta (1. 1. 1949.), uz istu osnovnu plaću od 5500 din koliko je primao i kao projektant, pri čemu je iz dokumentacije vidljivo da će i nadalje nastaviti surađivati na započetim projektima u APZ-u, kao i u novoosnovanome Urbanističkom institutu.

Habilitirao je 1961. radom *Urbanistička i arhitektonska rekonstrukcija Zadra*, kada je izabran za docenta na kolegiju *Urbanizam I* (9. 12. 1961.). Izvanredni je profesor za predmete *Urbanizam III* i *IV* postao nakon pet godina (3. 6. 1966.), a za iste je kolegije izabran i u zvanje redovitog profesora (17. 5. 1972.) te je reizabran 1982., no tada za *Urbanizam II, Urbanističko planiranje III* i *IV* te *Apsolventski rad*. Umirovljen je s napunjenih 70 godina i točno 46 godina radnoga staža (30. 9. 1987.). Specifična je crta Milićeve osobnosti da je i nakon toga na 'posao' na Fakultet – kao da se ništa nije dogodilo – nastavio dolaziti baš svakoga dana, još 22 godine, sve do svoje smrti! Bio je vrlo aktivan na katedarskim znanstvenim projektima i u poslijediplomskoj nastavi, pa mu je na prijedlog Arhitektonskoga fakulteta Senat Sveučilišta u Zagrebu dodijelio počasno zvanje i titulu *professor emeritus* (14. 7. 1998.), kao prvome arhitektu, istovremeno uz Andru Mohorovičića. U obrazloženju prijedloga za dodjelu zvanja navodi se:

„Profesor Bruno Milić pripada najistaknutijim ličnostima hrvatskog urbanizma i svakako je jedan od najistaknutijih nastavnika Arhitektonskog fakulteta, od postanka Tehničkog fakulteta do danas, i to, kako u pogledu kreativne tako i u pogledu znanstvene arhitektonske komponente. Prof. Bruno Milić zadužio je Arhitektonski fakultet i Sveučilište svojim pedagoškim djelovanjem i predanim radom sa studentima...“

Uz nastavničku liniju napredovanja profesor Milić obavljao je čitav niz vodećih dužnosti na Fakultetu: bio je prodekan dekanima Andri Mohorovičiću (tijekom 1966.-1968.) i Nevenu Šegviću (1968.-1970.), potom dekan (1972.-1974.). Paralelno s ovim dužnostima predstojnik je Katedre za urbanizam (1969.-1973.), utemeljitelj je i dugi niz godina voditelj poslijediplomskih magistarskih studija *Urbanizam i prostorno planiranje* (1969.-1988.) i *Graditeljsko naslijeđe* (1975.-1981.) te voditelj Ljetne škole 'Motovun' (1981.-1987.).

Osim redovitih nastavničkih obveza na Arhitektonskom fakultetu, prof. Bruno Milić utemeljio je i vodio predavanja na nizu kolegija poslijediplomskih studija na Arhitektonskom, Šumarskom, Poljoprivrednom i Medicinskom fakultetu Sveučilišta u Zagrebu, te na Biotehničkom fakultetu u Ljubljani. Kao mladi nastavnik, još dok je na studiju arhitekture bio u zvanju asistenta, kao honorarni je predavač preuzeo kolegije *Uređenje naselja* na Geodetskom fakultetu (1956.-1976.) i *Urbanizam* na Građevinskom fakultetu (1958.-1981.), koje je održavao gotovo tijekom cijele svoje pedagoške karijere.

Tijekom fakultetske karijere duge gotovo čeiri desetljeća profesor Milić je djelovao i kao aktivan projektant i urbanist, pa je upravo u tome periodu nastao najveći broj njegovih kapitalnih projekata i realizacija (detaljnije navedenih u popisu), poput natječaja i više razina planova i projekta izrađenih za potrebe obnove povijesne jezgre Zadra (od 1954., na dalje), natječaja i planova za Novi Zagreb i zonu Trnja, studija restitucije Maksimira, studije sveučilišne grupacije na Šalati, planova za više lokaliteta na Jadranu i dr.

**Nagrade.** – Tijekom aktivne projektantske karijere Bruno Milić je dobio više nagrada na javnim arhitektonskim i urbanističkim natječajima, no za ukupni je doprinos struci primio i najviša strukovna i javna priznanja, poput Diplome društva urbanista Hrvatske (1973.), Povelje udruženja konzervatora Hrvatske (1985.), Nagrade 'Viktor Kovačić' za životno djelo (za 1988.), Nagrade 'Vladimir Nazor' za životno djelo (za 1996.), Nagrade HAZU za znanstvenu djelatnost (1998.) i dr.

**Valorizacijski okvir** – Značenje Milićeva opusa i njegova ukupnog doprinosa struci zacijelo će biti predmet daljnjih istraživanja i objava, pa se za ovu prigodu čini primjerenim ukazati samo na najvažnije valorizacijske akcente koje je fakultetsko vijeće istaknulo u dopisu Sveučilištu kada je Brunu Milića 1997. predložilo za dodjelu titule *professor emeritus* (u nastavku je citatni ekscerpt):

\*\*\*

▪ Dizajner – Pionir je u području hrvatskoga industrijskog dizajna dobivenom nagradom za dizajn *telefonske kutije* Ericssonova telefona 1947. g., koju je proizveo "Končar", a slovenska "Iskra" plasirala po cijelome svijetu.

▪ Arhitekt projektant – Već se kao mladi arhitekt afirmirao u području industrijske arhitekture projektiravši 1948. g. laboratorijsku zgradu *Fotokemike* u Zagrebu i 1950. godine *Industrijski drvni kompleks u Sarajevu*, oboje izvedeno i može se smatrati pionirskim radovima jer u tadašnjoj Jugoslaviji nije još bila razvijena izgradnja većih suvremenih industrijskih objekata, a navedeni su do danas zadržali svoju arhitektonsku funkcionalnu i estetsku vrijednost te time ušli definitivno u povijest hrvatske moderne arhitekture nakon Drugoga svjetskog rata. Među arhitektonskim ostvarenjima treba istaknuti projekt i realizaciju hotela *Forum* (s kinodvoranom) u Zadru, koji formira fasadu središnjega povijesnoga gradskog prostora Forum nasuprot Sv. Donatu, te dva stambeno-poslovna bloka u povijesnoj sredini Zadra. Neki od njegovih arhitektonskih realiziranih projekata bili su izloženi na međunarodnom svjetskom kongresu U.I.A. (Union Internationale d´Architecture) u Den Haagu 1955. i na izložbi jugoslavenske arhitekture u Londonu 1959. godine.

▪ Urbanist i planer – Najznačajniji je opus prof. Milića na području urbanizama i parkovne arhitekture. Tu se posebno ističu: *Plan rekonstrukcije povijesne jezgre Zadra,* koja je potkraj Drugoga svjetskog rata američkim bombardiranjem bila srušena 80%. Taj je plan dobio I. nagradu na javnom natječaju 1954. g., na temelju čega mu je povjerena razrada detaljnoga urbanističkog plana koji je pod njegovim vodstvom i ostvaren. Ta se *rekonstrukcija Zadra* navodi u svjetskoj literaturi kao jedan od triju najznačajnijih modela obnove porušenih povijesnih središta (Varšava – vjerna rekonstrukcija urbanizma i arhitekture, Sain Malo u Francuskoj – rekonstrukcija samo općeg dojma i Zadar – rekonstrukcija urbanizma, ali s novom arhitekturom). Taj je rad bio izložen na međunarodnim kongresima u Parizu, Moskvi i Münchenu. Zatim su tu brojne studije za razvoj Zagreba, posebno studije za *Novi Zagreb* i urbanističkog razvoja *Trnja* (koautor prof. Dragan Boltar) 1970. g. Zatim istraživanja povijesnih jezgri Varaždina, Bakra i druge, navedene u prilogu ovoga prijedloga.

▪ Znanstvenik i istraživač – Među parkovnim projektima i studijama posebno se ističe studija za park Maksimir u Zagrebu, kao i druge studije i projekti rekonstrukcije povijesnih parkova. Zatim, među specijalnim istraživačkim radovima mora se istaknuti njegovu studiju *prostornog razvoja Sveučilišta u Zagrebu,* koja ima teoretsku težinu i praktičnu vrijednost za planiranje smještaja sveučilišnih zgrada u gradu. To je u svjetskim relacijama rijetka studija, a u Hrvatskoj (odnosno tada u Jugoslaviji) svakako jedinstvena i potpuno originalna.

Prof. Bruno Milić izradio je i veći broj sasvim teoretskih, pisanih *znanstvenih članaka i studija,* i to poglavito iz područja *planiranja razvoja turizma, parkovne arhitekture i povijesti urbanizma te revitalizacije urbanoga graditeljskog naslijeđa*, kao što je razvidno iz priloženoga popisa njegovih radova. Između njih moraju se posebno istaknuti njegove knjige *Razvoj grada kroz stoljeća* (I – Prapovijest i antika, II – Srednji vijek, III – Novo doba) u izdanju Školske knjige, a koje su rađene u sklopu znanstvenog projekta financiranog od Ministarstva znanosti i tehnologije. To je monumentalno djelo povijesti urbanizma koje stoji u prvom rangu u svjetskoj literaturi. Iako bi se moglo činiti da tako potpuna povijest urbanizma svijeta mora biti pregledni rad, radi se o potpuno izvornomu znanstvenom radu. Dakako, za većinu primjera korišteni su podatci iz sekundarnih izvora, ali izbor, interpretacija i način prikaza čine to djelo izvornim radom, i to monumentalnim, a takav je i po posljedicama, tj. utjecaju koji ima i imat će sve više na druge radove. Međutim, za određeni broj primjera, poglavito domaćih, autor je koristio čak i vlastita istraživanja. Možemo slobodno reći da takva povijest urbanizma u svijetu ne postoji! Djela koja postoje ne mogu se temeljitošću i korisnošću s njime usporediti. Milićevo djelo stoji uz bok do danas jedinoj pravoj povijesti urbanizma, onoj Pierrea Lavedana „Historie de l´urbanisme“ (I-IV iz 1954.), ali je suvremenije i za istraživače prostornog aspekta korisnije i temeljitije, dok je Lavedan možda, kao povjesničar, bogatiji arhivskim i pisanim dokumentima.

▪ Pedagog i učitelj – I konačno, a to je, smatramo, za čast *professora emeritusa* također veoma važno, prof. Bruno Milić zadužio je Arhitektonski fakultet, a time i Sveučilište. U prvom redu pedagoškim djelovanjem i predanim radom sa studentima. Bio je mentor mnogobrojnih diplomskih i magistarskih radova, kao i desetku doktorskih disertacija. On je bio tip nastavnika koji je boravio po cijeli dan na Fakultetu i danomice s njime živio...

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**RADOVI [izbor]**

[\* Popis je sastavljen kao prilog obrazloženju za dodjelu titule *professor emeritus*, a zaključen je s 1997. Novije objave i aktivnosti prof. Milića u posljednjem desetljeću života ovdje nisu obuhvaćene.]

**I. Znanstveni (teoretski) radovi:**

- Prilog diskusiji za grafičku unifikaciju urbanističkih planova, publicirano u *Materijali I. kongresa urbanista FNRJ u Ilidži 1955.*, Sarajevo 1956.

- Valorisation des monument et sites historiques dans les plans d´amenagment de Zadar, publicirano u *Attualita urbanistica del monumente e dell ambiente atico*, edit. Goerlich, Milano 1958.

- Metodologija prostornog planiranja turističkih područja, publicirano u reviji *Turizam*, 4-5, Zagreb 1963.

- Zelenilo u ambijentu naših povijesnih gradova, publicirano u reviji *Pejzaž i prostor*, Ljubljana 1971.

- *Elementi plana prostornog razvoja i izgradnje visokoškolskih znanstveno-nastavnih ustanova u Hrvatskoj*, Zagreb 1977.

- *Prostorna kvantifikacija visokoškolskih znanstveno-nastavnih ustanova*, doktorska disertacija, Zagreb 1980.

- U potrazi za barokom u povijesnim perivojima sjeverozapadne Hrvatske, publicirano u *Vrtna umjetnost Jugoslavije*, Zagreb 1985.

- *Komparativna analiza grafičke dokumentacije Maksimira – građa za povijesnu matricu*, Zagreb 1989.

- Prolegomena za urbanološki atlas Hrvatske, *Prostor*, 1/1993.

- *Razvoj grada kroz stoljeća I, Prapovijest – antika*, Školska knjiga, Zagreb 1991. (drugo korigirano i dopunjeno izdanje 1994.)

- Kultura i umjetnost vrtova na tlu Europe

. Preludij – islamski vrt na europskom jugu, *Prostor*, 3-4/1994.

. Vrtovi srednjeg vijeka, *Prostor*, 1-2/1994.

. Iterludij I – otkriće antike (u rukopisu)

. Vrtovi rane i visoke renesanse, *Prostor*, 3/1995.

. Dubrovački vrtovi (u rukopisu)

- *Razvoj grada kroz stoljeća II – Srednji vijek*, Zagreb 1995.

- *Drevni Bakar, povijesno urbanistički lik grada* (monografija u tisku), Rijeka 1997. (\*objavljeno 2003.)

- *Razvoj grada kroz stoljeća III – Novo doba* (u pripremi) (\*objavljeno 2002.)

**II. Radovi koji su po svojoj tematici, metodološkoj obradi i rezultatima ekvivalentni znanstvenim radovima:**

- *Idejna urbanistička studija rekonstrukcije historijskog grada i tvrđave Petrovaradin*, za koji je rad ing. Milića dobio I. nagradu na općejugoslavenskom natječaju 1954. godine

- *Studija za urbanizaciju Novog Zagreba južno od Save*, izrađena 1959. godine, sadrži opsežan tekstovno-analitički dio (63 str., s brojnim dijagramima i tabelama), na osnovi kojih autor stvara zaključke za urbanizaciju toga područja. Ova je studija poslužila kao planska osnova za izradu urbanističko-arhitektonskih planova novoga dijela Zagreba.

- *Urbanistička studija rekonstrukcije i revitalizacije historijskog dijela Zadra*, nakon dobivenog natječaja 1954. godine povjerena mu je izrada definitivnoga regulacionog plana. Ovaj rad obuhvaća kompleksni problem suvremene rekonstrukcije jednoga historijskoga grada te sadrži analizu postojeće izgradnje i naseljenosti na poluotoku (120 listova velikog formata), zatim inventar kulturno-historijskih objekata (26 str.), studiju historijsko-urbanističkog razvoja (71 str. teksta), ali i idejne urbanističke planove i projekte pojedinih gradskih cjelina. Rad je naišao na opće priznanje naše i strane stručne javnosti, a dijelovi elaborata bili su javno izloženi u prostorijama Jugoslavenske akademije znanosti i umjetnosti 1955. godine u Zagrebu te na nekoliko međunarodnih kongresa i izložbi (Pariz, Moskva, München).

- *Studija detaljnih urbanističko-arhitektonskih rješenja za uži centar historijskog Zadra* dala je urbanističke i arhitektonske smjernice za neposrednu rekonstrukciju i revitalizaciju najuže spomeničke zone centra Zadra, a sadrži također i idejne projekte za pojedine objekte.

- Studija: Metode prostornog planiranja turističkih područja, publicirano u reviji *Turizam* 1963.

- *Studija urbanističkog programa za park Maksimir i okolna područja u Zagrebu*

- *Urbanističko-arhitektonska analiza Tkalčićeve ulice u Zagrebu, s katalogom izgradnje i naseljenosti* (350 stranica teksta, crteža i tabela), te grafičko-tehničkom dokumentacijom (28 nacrta)

- *Studija urbanističke i arhitektonske revalorizacije palače Patačić-Putar u Varaždinu*, 1968.

- *Studija urbanističkog rješenja zone Trnja u Zagrebu* (koautor prof. ing. D. Boltar), 1969./1970. Ovaj rad predstavlja fundamentalnu urbanističku studiju na temu centra suvremenoga velegrada, a nadovezuje se na ranija istraživanja na području Zagreba, Zadra, Nikšića, Rijeke i Splita. U slučaju studije centra Trnje – Zagreb težište je postavljeno na kvalitetnu ravnotežu u organizaciji realnih i ekonomičnih prostornih, funkcionalnih i oblikovnih rješenja, te na kontinuitet i punu povezanost starih dijelova grada s novim i budućim. Rad je publiciran u časopisima "Arhitektura", "Čovjek i prostor", Zagreb 1970.-1971., te "Arhitektura i urbanizam", Beograd 1971.

- *Urbanistička studija urbanizacije područja Rovinj – Bale, s detaljnim urbanističkim planom*, 1971., obuhvaća kompleksnu analitičku studiju ekoloških, pejsažnih i kulturno-historijskih karakteristika ovoga područja i punu njihovu valorizaciju u planerskoprogramskom dijelu. U tome radu primijenjene su nove metode evaluacije prostornih i ostalih komponenata planiranja, koje se dosad nisu koristile u našoj urbanističkoj teoriji i praksi.

**III. Stručni radovi na području arhitekture i urbanizma:**

▪ Objekti opće arhitekture:

- Tri vile i nekoliko obiteljskih objekata u Zagrebu; tipska dvorazredna škola za Primorje (višestruka realizacija 1946.-1950); tipska osmogodišnja škola (višestruka realizacija u Posavini 1947.-1952.); stambena kolektivna zgrada "Meander" u Nikšiću, izložena na kongresu U.I.A. u Haagu 1955. godine i na izložbi Jugoslavenske arhitekture u Londonu 1959.; dva stambena bloka, hotel "Forum" i kinodvorana u centru historijskog dijela Zadra, idejni projekt za rekonstrukciju i dogradnju hotela "Park" u Zadru 1969.

▪ Objekti industrijske arhitekture:

"Fotokemika" u Zagrebu (četiri paviljona laboratorijskog kompleksa pokraj Maksimira); Tvornica pokućstva Nova Gradiška (dva pogonska objekta); Tvornica filmova Samobor (urbanistička dispozicija i idejni projekti); Drvno-industrijski kombinat "Bosanka" Sarajevo (projekt i izvedba osam objekata površine cca 94.000 m2, izloženo na izložbi Jugoslavenske arhitekture u Londonu 1959.); Tvornica pokućstva Virovitica; idejni projekt za zgradu "Vjesnika" Zagreb (na natječaju III. nagrada).

▪ Urbanistički planovi i projekti (osim navedenih radova znanstvenog karaktera ):

Idejna urbanistička osnova Varaždina (natječajni rad u suradnji s ing. Jamnickym, 1942.); idejne urbanističke osnove za obnovu popaljenih mjesta u Hrvatskom primorju (u suradnji s arh. Gajem, 1945.); urbanistički plan naselja Varoš u Nikšiću (u suautorstvu prof. ing. J. Seisselom i D. Boltarom), što je izloženo na međunarodnoj izložbi U.I.A. u Haagu, 1960. godine; idejni urbanistički plan užega centra historijskog dijela Zadra; urbanistički plan turističke zone Sukošana, 1961.; urbanističko-arhitektonsko rješenje kompleksa S. Stefan-Miločer (u suradnji s ing. A. Marinovićem, 1965.); urbanistička studija Kaštela; urbanističko-arhitektonsko rješenje turističke zone Punta Mika pokraj Zadra (najviša nagrada na natječaju i provedba plana), izloženo na Zagrebačkom salonu, 1970.; detaljna urbanističko-hortikulturna studija uređenja vrta i pretprostora zgrade Rektorata; spomenički ansambl u Bakru (u suradnji s akad. F. Kršinićem).

▪ Istaknuti urbanističko-arhitektonski elaborati i projekti:

- Urbanističko-arhitektonska studija turističke zone Punta Mika pokraj Zadra, koja je na internom natječaju postigla najviši plasman, a 1970. izložena je na Zagrebačkom salonu.

- Detaljni urbanistički i hortikulturni projekt za turističko područje Svjetionik na Punta Miki pokraj Zadra

- Idejni projekt za rekonstrukciju i dogradnju hotela Park u Zadru

- Studija za uređenje pretprostora zgrade Rektorata u Zagrebu

- Urbanistička i arhitektonska obrada spomeničkog ansambla u Bakru, u suradnji s ak.prof. F. Kršinićem, V. Bakićem i K. A. Radovanijem (realizirana dosad samo spomenička grupa akad. prof. F. Kršinića)

▪ Ostali stručni radovi:

Značajni dio aktivnosti kandidata usmjerena je prema problemima historijskih gradskih aglomeracija. S tog područja posebno se ističu sljedeći radovi:

- Urbanističko-arhitektonska istraživanja historijske jezgre Varaždina. U dosadašnjem radu snimljena su, kartirana i grafički obrađena sva pročelja svih ulica staroga dijela grada. Uz katalog karata izrađen je i iscrpan katalog fotodokumentacije.

- Urbanističko i arhitektonsko snimanje historijske jezgre Splita – srednjovjekovno područje izvan Dioklecijanove palače. Rad je publiciran po Urbanističkom zavodu Dalmacije, 1968.

- Studijski radovi na revitalizaciji historijske jezgre Motovuna, koji u sadašnjoj etapi obuhvaćaju stalni urbanistički nadzor i koordinacije, te izradu idejnih projekata za arhitektonsku rekonstrukciju nekih objekata.

- Nastavljajući teoretske i praktične radove u historijskom dijelu Zadra, kandidat je radio na studijskim skicama za uređenje područja Foruma, posebno oko tornja sv. Ilije, te rekonstrukcije ranosrednjovjekovnog kompleksa crkve sv. Tome.

- Kao stalni član niza komisija, posebice stručne komisije Republičkog zavoda za zaštitu spomenika kulture Hrvatske, stručnih komisija Regionalnih zavoda u Rijeci i Osijeku, Komisije za rekonstrukciju Foruma i Kapitolija u Zadru – Bruno Milić stalno je angažiran na mnogobrojnim problemima historijske i ambijentalne arhitekture i urbanistike, te uspješno i pozitivno djeluje u smislu kulturnog tretiranja našega arhitektonskog i urbanističkog naslijeđa.

**IV. Predavanja:**

*Urbanistička konzervacija i rekonstrukcija parka Maksimir*, javno predavanje na Tehničkom fakultetu u Zagrebu 1954.

* *Urbanistički plan historijskog Zadra*, šest javnih predavanja u DIT-u i Pučkom sveučilištu u Zadru, 1955., te u Društvu historičara umjetnosti u Zagrebu, 1958.
* *Aktuelni urbanistički problemi Varaždina*, predavanje u Pučkom sveučilištu u Varaždinu, 1957.
* *Plan urbanističke i arhitektonske rekonstrukcije historijskog dijela Zadra*, predavanje na međunarodnom kongresu arhitekata konzervatora u Milanu, 1957.
* *Suvremene urbanističke rekonstrukcije u Francuskoj*, predavanje u Društvu arhitekata NRH, 1959.
* *Veliki ansambli stanovanja u svijetu i kod nas*, predavanje u Urbanističkom zavodu Zagreba, 1960.
* *Organizacija urbanističke službe u Francuskoj*, predavanje u Urbanističkom institutu NRH, 1960.
* *Organizacija i oblikovanje stambenih mikrorajona*, predavanje na Radiostanici Zagreb, 1961.
* *Formacija i odgoj urbanističkih kadrova*, predavanje na savjetovanju Urbanističkih društava FNRJ u Zagrebu, 1961.
* *Planiranje turističkih područja*, savjetovanje urbanista, ekonomista i turista u Crikvenici, 1963.
* *Problemi rekonstrukcije povijesnih gradova s posebnim osvrtom na Zadar,* Arhitektonski fakultet Zagreb, 1965.
* *Neki humani aspekti prometne valorizacije Hrvatske*, simpozij JAZU Zagreb, 1969.; "Zelenilo u ambijentu naših povijesnih gradova", međunarodni simpozij u Ljubljani, 1970.
* *Poslijeratna obnova Zadra*, predavanje na Savjetovanju urbanista, Zadar, 1971.
* *Urbanistička rekonstrukcija centra Rijeke*, predavanje na Radio Rijeci i DIT-u Rijeka, 1971.

1. Kraće biografije Brune Milića dosad su objavljene u sljedećim publikacijama: Ž. D.(1966.), Milić, Bruno, u: *Enciklopedija likovnih umjetnosti*, 4 [ur. Mohorovičić, A. I dr.]: 683, JLZ, Zagreb; Z. Kol. (1987.), Milić, Bruno, u: *Likovna enciklopedija Jugoslavije*, 2 [ur. Domljan, Ž.]: 336, JLZ 'Miroslav Krleža', Zagreb; Z. Kol., R. (1995.), Milić, Bruno, u: *Enciklopedija hrvatske umjetnosti*, 1 [ur. Domljan, Ž.]: 577, LZ 'Miroslav Krleža', Zagreb; Z. B.; D. A.; M. O. Š. (2000.), Dr. sc. Bruno Milić, dipl. ing. arhitekture, u: *Sveučilište u Zagrebu – Arhitektonski fakultet, 1919./1920. – 1999./2000. Osamdeset godina izobrazbe arhitekata u Hrvatskoj* [ur. Obad Šćitaroci, M.]: 205, Arhitektonski fakultet Sveučilišta u Zagrebu, Zagreb, 2000; Arbutina, D. (2003.), Bruno Milić kontinuitet aktivnosti. Crtice za životopis, u: *Zadarski urbanistički i arhitektonski opus Brune Milića*: 88-91, Narodni muzej Zadar, Zadar; \*\*\* (2007.), Milić, Bruno, u: *Opća i nacionalna enciklopedija u 20 knjiga*, XIII [ur. Vujić, A.]: 293, Pro Leksis d.o.o., Večernji list d.d., Zagreb; Karač, Z. (2009.), In memoriam Bruno Milić (1917.-2009.), *ČIP*, LVI (2009.), 3-4 (658-659): 80, Zagreb; Karač, Z. (2009.), Obilježio urbanističku scenu. Umro arhitekt Bruno Milić (1917.-2009.), *Vjesnik*, 10. 2. 2009., Zagreb.

   Relevantne internetske objave: <https://hr.wikipedia.org/wiki/Bruno_Mili%C4%87> ; <http://www.enciklopedija.hr/Natuknica.aspx?ID=40873> ; <http://uha.hr/bruno-milic/> ; <http://proleksis.lzmk.hr/tag/licnosti/page/764/>

   Ovaj je prilog pisan na temelju primarnih izvora – osobne profesionalne dokumentacije Brune Milića [Arhitektonski fakultet Sveučilišta u Zagrebu: Arhiva dossiera nastavnika br. 83; Arhiva Katedre za urbanizam, prostorno planiranje i pejsažnu arhitekturu]. Uz tekst se ne navode pojedinačne reference jer su svi podaci preuzeti iz navedenih zbirki dokumenata koje nisu obrađene, inventarizirane i signirane kao standardno arhivsko gradivo pa ih i nije moguće preciznije citirati. [↑](#footnote-ref-1)